Partei: CDU/CSU
Ach , der Kolleg Carstensen deit een Masse för de Freesen ; so is dat ja nich . - Goot . Aver dat köönt wi ok mitnehmen . Ik will noch op twee Saken opmerksam maken , wat wichtig is un wat mit Spraken to doon hett . Eenmal , dat dat wirklich een Sprakendood gifft in de Welt , dat dat so veel Spraken nich mehr geben deit . Un dat is för de Buntheit un för de Lebendigkeit vun de Welt trurig , wenn man immer mehr Spraken verleren deit . Wi hebben nur noch 7 000 . Wat ok wichtig ist : In uns Europaraat , as dat anfüng mit de Sprakencharta , hebben 17 Länner seggt : Wi moken mit . Aver 20 Länder hebben seggt : Wi moken nich mit . Wi sünd noch nich so wiet . Dor will ik mit Jochen Welt een Opfödderung maken : Wi möten noch mehr drücken . Ok de annern , wo Minnerheiten to Huus sünd , möten sik dorto bekennen , dat Spraak ok een Stück vun de Kultur is un to de Minschen dorto gehören deit . Aver ik will noch wat Tweetes seggen : Dat gifft veel Haun un Elend in de Welt , veel Mord un Doodslag . Wenn du mal kieken deist , wo dat na de Tweete Weltkrieg överall Konflikte , Kriege geben het , dann is dat immer dor wesen , wo Minnerheiten , ok Spraakminnerheiten , nich to se ehrs Recht kamen sünd . Kiek di de Kosovo an ; kiek di de Schann in de Sudan an . Dat sünd immer de Lütten , wo de Groten op prügeln doon , un de Lütten kamen nich to Woort . Dat bringt Konflikte ; dat bringt Arger un dat bringt Mord un Doodslag . Also , wer sik för lütte Spraken un ok för Rechte von den Minschen insetten deit , de sorgt ok dorför , dat dat een Stück Freden geven deit . Bi uns in Düütschland sünd wi teemlich wiethen kamen . Wi hebben een Modell schafft vör allen Dingen in Noorddüütschland , dat man Respekt un Anerkennung hett för de annern . Dat is ok wichtig dorför , dat man mitenanner torecht kamen deit . Un wi hebben ok een Tweetes schafft : uns Sprakenallianz , de wi gründet hebben mit 44 Kollegen , mit Rode un Swatte un Geele . - Ja , de Gröne nich to vergeten . - Dorbi is dorbi . Wi hebben seggt : De Minnerheiten möten ok in de nee'e Vorfatung vun Europa Platz finden . Dat heet : Ok een Artikel mutt sien in de nee'e Verfatung vun Europa , dat man Respekt un Anerkennung för de Förderung von Minnerheiten gifft . Nu hett uns Staatsminister Bury dat graad jüst to düsse Tied mitdeelt . Dat gifft in Tokunft in uns nee'e Verfatung vun Europa in Art . I , dat ok de Minnerheiten een Platz un een Recht hebben op Tokunft . Dat is een groote Erfolg un Anerkennung för all , de mitholpen hebben . Wi sünd froh , dat jetzt , nachdem de Europacharta een Stück worn is in uns Republik , de Entwicklung in de Kinnergoorn un in de Schoolen langsam dorthin geiht , sik mit een tweete Spraak utenanner to setten . Wi seggen hartliche Dank för all , de mitholpen hebben dorbi un de an de Schruuv dreiht hebben . Aver de Freesen , Sinti , Roma , Sorben un de Plattdüütschen in uns Republik bruuk nich nur schöne Wöör hüüt un sunst noch mal un Sünndagsreden . Wi möten se ünner de Arms griepen ,  damit se bald ok alleen loopen könen . Dat wüllen wi all tosamen . Man een weet nich , dat wi alleen in Amerika noch 50 000 Minschen hebben , die plattdüütsch snacken doot . Un nich nur dor , ok in annern Länner gifft dat noch veel , de hier immer leevt hebben , oder se ehr Familien , de uttrocken sünd un woanners düsse Kultur fastholen doon . Is doch schöön , wenn de Minschen in de bunte Welt to Huus sünd , wo dat veele Spraken geven deit , wo man ok Toleranz lehrt un wo man ok een Stück to Huus is . Hartliche Dank .